Metsaservas on sigade sügamispuu. Kuuse koor on maha nühitud ja juurte ümbrus paljaks tallatud. Külamees sattus eile hommikul seal lähedal sihil kokku vana kuldiga, keda teame elavat samas piirkonnas juba mitmeid aastaid. Eraklik ja kaval loom, keda jahimehed on korduvalt piiranud, kes aga  iga kord on suutnud mehed üle kavaldada ja eluga pääseda. Selle looma jalajälge võib suuruse poolest põdramullika omaga võrrelda. Külamees oli hommikul märganud sihil vastu tulevat suurt tumedat elukat. Umbes 150m peal vilksatas esimene mõte, et vist karu. Igaks juhuks jäi seisma ja plaani pidama, kuidas edasi. Siis loom märkas inimest ja pööras kõrvale üle kraavi metsa. Mees ütles, et polevat nii suurt metssiga veel elus kohanud. Paraku näen mina üksnes jälgi…